**LECTIO DIVINA**

**Tifkira Solenni**

**tal-Fidili Mejtin Kollha (Sena A)**

**Ġw 6, 37-40**

**“Ikollu fih il-ħajja ta’ dejjem”**

 **“Dak kollu li Missieri jagħtini jiġi għandi, u min jiġi għandi ma nkeċċihx ’il barra;”** (v.37)

***‘li Missieri jagħtini’***: L-ewwel don tal-Missier lil Kristu huwa d-don tal-Ispirtu s-Santu: “Jiena rajt l-Ispirtu nieżel mis-sema bħal ħamiema u joqgħod fuqu” (1,32), li jingħata bla ebda kejl (ara 3,34). Id-doni l-oħra huwa marbuta mas-salvazzjoni tal-bniedem; id-don tal-Kelma: *“kien dak li bagħatni, jiġifieri l-Missier, li ordnali xi ngħid u nitkellem”* (12,49); id-don tal-glorja: *“Il-glorja li int tajt lili”* (17,22); id-don li jkun għajn ta’ ħajja u li jagħmel ħaqq: *“Għax bħalma l-Missier għandu l-ħajja fih innifsu, hekk ukoll ta lill-Iben li jkollu l-ħajja fih innifsu, u tah ukoll is-setgħa li jagħmel ħaqq”* (5,26-27); id-don tal-ħidma: *“Jien gglorifikajt lilek fuq l-art billi temmejt ix-xogħol li tajtni nagħmel”* (17,4); id-don li jista’ jirċievi dak kollu li jitlob: *“jien naf li kull ma int titlob lil Alla, Alla jagħtihulek”* (11,22); id-don tal-kalċi: *“Forsi l-kalċi li tani Missieri ma nixorbux?”* (18,11). Imma d-don l-iktar speċifiku tal-Missier lill-Iben huma l-persuni li għandhom bżonn tas-salvazzjoni: *“Jiena għarraft ismek lill-bnedmin li inti tajtni mid-dinja. Kienu tiegħek, u inti tajthom lili”* (17,6 ara wkoll 17,2.9.24).

 ***‘min jiġi għandi ma nkeċċihx ’il barra’***: Ġesu’ jilqa’ min jemmen fih u jsalvah. L-aspetti pożittivi li huwa joffri huma murija fid-diskors tar-ragħaj u l-merħla (ara 10,1-18) u fit-talba saċerdotali (ara 17,6-15).

 **“Għax jiena nżilt mis-sema biex nagħmel mhux ir-rieda tiegħi, imma r-rieda ta’ min bagħatni”** (v.38)

 ***‘biex nagħmel mhux ir-rieda tiegħi, imma r-rieda ta’ min bagħatni’***: Il-mibgħut iwieġeb b’mod inkondizzjonat għar-rieda ta’ min bagħtu: *“jiena ma nista’ nagħmel xejn minn rajja... jien ma nfittixx ir-rieda tiegħi, imma r-rieda ta’ min bagħatni”* (Ġw 5,30); *“L-ikel tiegħi hu li nagħmel ir-rieda ta’ min bagħatni u li nwassal fit-tmien l-opra tiegħu”* (4,34).

**“Issa r-rieda ta’ min bagħatni hija din: li jiena ma nitlef xejn minn dak kollu li tani, iżda li nqajmu mill-imwiet fl-aħħar jum”** (v.39)

***‘min bagħatni’***: Kelma li turi l-għaqda profonda bejn il-Missier (li jibgħat) u l-Iben (li jobdi).

***‘ma nitlef xejn minn dak kollu li tani’***: Il-loġika ta’ Ġesu’ hija differenti minn dik tagħna għax aħna nitilfu persuni, relazzjonijiet, doni: *“hu, li kien ħabb lil tiegħu li kienu fid-dinja, ħabbhom għall-aħħar”* (13,1); *“U jiena ħadt ħsiebhom”* (17,12).

***‘Issa r-rieda ta’ min bagħatni hi... li nqajmu mill-imwiet fl-aħħar jum’***: Ir-Rieda tal-Missier (msemmija tliet darbiet) hija li l-bniedem jgħix miegħu fl-imħabba.

**“Għax ir-rieda ta’ Missieri hija din: li kull min jara l-Iben u jemmen fih ikollu l-ħajja ta’ dejjem u jiena nqajmu mill-imwiet fl-aħħar jum.”** (v.40)

***‘jara l-Iben’***: Għall-mentalita’ lhudija l-iben huwa x-xebh ta’ missieru. F’Ġesu’ wieħed jasal jara l-wiċċ tal-Missier, l-Imħabba tal-Missier.

 ***‘kull min jara l-Iben u jemmen fih’***: Mhux kull min *jara* bilfors jara lil Ġesu’ u *jemmen* fih: *“għalkemm rajtuni, ma emmintux”* (6,36). Il-mistoqsija li għamlu ftit qabel lil Ġesu’ kienet: *“X’sinjal se tagħmel biex aħna narawh u nemnuk?”* (6,30). Faċli wieħed iwebbes qalbu quddiem is-sinjali tal-preżenza ta’ Ġesu’: *“Kieku ma għamilx quddiemhom l-opri li ħadd qatt ma għamel, ma kienx ikollhom ħtija iżda issa raw b’għajnejhom u baqgħu jobogħdu sew lili u sew lill-Missieri”* (15,24). Quddiem is-sinjali tal-qawmien, id-dixxiplu *“ra u emmen”* (20,8), anzi jixhed għalih innifsu: *“Dak li kien mill-bidu... li rajna b’għajnejna... Għax il-ħajja dehret u aħna rajnieha... Qegħdin inxandrulkom dak li aħna rajna u smajna...”* (1 Ġw 1,1-4).

 ***‘l-aħħar jum’***: Kelma ripetuta diversi drabi: 6,44.54; 11,24; 12,48. Għal Ġwanni huwa l-mument tal-Kalvalju meta Ġesu’ jagħti l-Ispirtu tiegħu, il-ħajja Divina tiegħu.

 ***‘min jemmen fih ikollu l-ħajja ta’ dejjem’***: Meta niddeċiedu li nintelqu f’idejn Ġesu’ b’mod komplet nibdew ngħixu minn issa fl-ispazju tal-Qawmiem, tat-tama, tal-liberta’, tal-imħabba tiegħu. Il-fidi fi Kristu tinbidel f’Qawmien: *“kull min jemmen fija, ukoll jekk imut, jgħix; u kull min jgħix u jemmen fija, dan ma jmut qatt”* (11,25-26); *“Tassew tassew ngħidilkom, min jemmen għandu l-ħajja ta’ dejjem” (6,47); “Kull min jemmen fija, ukoll jekk imut, jgħix”* (11,25). ***‘Il-ħajja ta’ dejjem’*** mhix għalhekk mogħtija wara l-mewt, imma diġa’ ngħatat lilna fuq il-Kalvarju.

Għar-Riflessjoni

1. Is-silta hija r-Rakkont tal-Pjan tal-imħabba t’Alla għall-bniedem. Kollox jitlaq mill-verita’ li Alla huwa Imħabba (ara 1 Ġw 4,8). Ġesu’ illum qed jitlob minni li dan il-pjan nagħmlu tassew tiegħi.
2. Li temmen fi Ġwanni jfisser li titwaħħad ma’ Ġesu’, li tgħix il-ħajja tiegħu, il-ħajja li huwa għex. Biex inkun naf il-grad tal-fidi tiegħi, kemm tassew nemmen f’Ġesu’ irrid sempliċament inqabbel il-ħajja li qed ngħix bħalissa mal-ħajja li għex Ġesu’.
3. Nerġa’ naqra is-siltiet tar-Ragħaj it-Tajjeb u t-Talba Saċerdotali fi Ġwanni u nara fihom dak kollu li Ġesu’ qiegħed jagħtini tassew.
4. Inħalli x-xewqat profondi tas-salmista jsiru tiegħi: ***“Ħaġa waħda tlabt lill-Mulej, lilha nfittex: li ngħammar f’dar il-Mulej il-jiem kollha ta’ ħajti, biex nitgħaxxaq bil-ħlewwa tal-Mulej u nbakkar fit-tempju tiegħu.... Nemmen li għad nara t-tjieba tal-Mulej f’dar il-ħajjin. Ittama fil-Mulej, żomm sħiħ u qawwi qalbek, ittama fil-Mulej”*** (Salm 26,4.13-14).